Rudstad stasjon

Se også Rustad stasjon (Østfoldbanen)

Rudstad stasjon er en jernbanestasjon på Rørosbanen. Stasjonen ligger ved Rudstad i Østerdalen, i Elverum kommune, 17 kilometer nord for Elverum stasjon og 15 kilometer sør for Rena stasjon. Fra Oslo S er det 175,90 kilometer.

Stasjonen har hatt vekslende status: Fra 1871 lasteplass, fra 1916 betjent stoppested for ekspedering av passasjerer og gods, men uten togkrysninger, fra 1929 ubetjent holdeplass, fra 1966 fullverdig stasjon med betjening som ekspederte passasjerer og gods, samt foretok togkrysninger ved behov. I 1982 ble Rudstad ubetjent stasjon uten passasjertrafikk, men kunne betjenes for togkrysninger. Fra 1984 kunne passasjerene igjen benytte stasjonen. I 1992 ble stasjonen fjernstyrt fra Hamar, men etter Åsta-ulykken i 2000 og fram til sikkerhetssystemet på Rørosbanen var gjennomgått i 2002, var Rudstad igjen betjent av togekspeditør.Dagbladet – reportasje om togekspeditør på Rudstad

Passasjertrafikken ble innstilt ved ruteskiftet i juni 2000, men passasjerer kunne igjen reise til og fra stasjonen fra ruteskiftet i januar 2006.

Pr 2007 er Rudstad en fjernstyrt, ubetjent stasjon med krysningsmuligheter og behovsstopp for passasjertrafikk. Stasjonsbygningen ble revet på 1980-tallet, og stasjonen kan betjenes lokalt fra et reléhus på samme sted. Det er pr august 2007 ingen rutemessige krysninger på stasjonen.Jernbaneverket – Grafiske ruter for Rørosbanen juni 2007 

Rudstad stasjon kom i søkelyset i januar 2000 etter Åsta-ulykken, da nordgående tog angivelig skal ha kjørt ut fra stasjonen mot rødt utkjørssignal.Regjeringsdokument om Åsta-ulykkens omstendigheter (NOU-dokument november 2000) 

 Referanser 

 Litteratur 




 Eksterne lenker 

Kategori:Jernbanestasjoner på Rørosbanen
Kategori:Jernbanestasjoner i Hedmark
Kategori:Jernbanestasjoner åpnet i 1871
Kategori:1871 i Norge
Kategori:Jernbanebyggverk i Elverum
Kategori:Jernbanestasjoner i Norge uten persontrafikk